Tweede grootse Agra-tak reg vir sakeDie nuwe Agra-tak in Okahandja beloof om ŉ aangename koopervaring te bied. (Foto: Verskaf) Die nuwe en verbeterde Agra-tak in Okahandja, Namibië, is einde verlede week amptelik bekendgestel en heropen, en is nou amptelik die grootste Agra-tak buite Windhoek. Dit is oorkant die straat van sy vorige perseel in Martin Neibstraat geleë, met al die Agra-onderafdelings nou gerieflik bymekaar. Agra het takke landwyd in Namibië en is tans besig om hulle stelselmatig op te knap en te vergroot. “Voorheen het mense ŉ persepsie gehad dat die Agra-takke maar net ŉ ou koöperasie is, maar benewens die landbou- en hardeware bied ons ook kruideniersware, kampeer- en buitelugtoerusting, brandstof en selfs troeteldierprodukte,” het Chrislemien Ströh, Agra se senior bemarkingbestuurder vir Maroela Media gesê. Die ontwikkeling bestaan nou uit die nuwe handelstak wat ŉ oppervlakte van 1 470 m² beslaan. Die nuwe voerskuur is 1 000 m² groot en die geplaveide perseel spog met ŉ oppervlakte van 4 750 m². Boere sal ook nou vinniger gehelp kan word by die groot en spesiale veemedisynetoonbank. Die herbekendstelling het spesiale promosies en pryse aan die inwoners van Okahandja gebied, asook ŉ geleentheid vir kliënte om met verskaffers en Agra-personeel te kommunikeer. Die boere en inwoners van Outjo kan uitsien na ŉ nuwe Agra-tak wat einde Augustus sy deure sal oopmaak. Ströh sê Agra is ook besig om sy vierde 24-uur GoAgraConvenience-kitswinkel in Gobabis te voltooi, wat einde Junie sy deure sal open. Daar is ŉ groot boerdery-gemeenskap en trokke wat daar deurry, wat daarby sal baat vind. “Ons rig dié kitswinkels saam met Shell in dorpe op die hoofroetes van die land op. Die eerste een is op Karasburg in die suide wat op die roete na Upington lê. Die tweede een is op Opuwo opgerig op die pad na die Kunene-rivier waarheen baie oorsese toeriste koers kies. Die derde een is op Karabib opgerig vir die mense wat Swakopmund toe gaan vir seevakansies. “As ŉ trots Namibiese maatskappy is ons diep gewortel in ons plaaslike gemeenskappe,” sê Ströh, “Ons verstaan ​​om toepaslik te bly moet Agra aanpas en ontwikkel, omdat landbou en die res van die Namibiese sakelandskap oor tyd verander. “Ons bedank al ons Okahandja-kliënte vir hul geduld tydens die opknapping en ons hoop hulle geniet die nuwe winkel,” sê sy. Agra sê hy is daartoe verbind om die ontwikkeling van landelike ekonomieë te help deur hul voetspoor uit te brei na dorpe wat van landbou afhanklik is, asook ander vorme van primêre produksie, vervaardiging en verwante dienste.